અમદાવાદ: શહેરમાં નવજાત શિશુને ત્યજી દેવાની અનેક ઘટનાઓ બને છે. બાળકના જન્મને છુપાવવાના ઇરાદે હોસ્પિટલમાં અથવા દાયણ પાસે ડિલિવરી કરાવી બાળકને ત્યજી દેવાય છે, પરંતુ એલિસબ્રિજ વિસ્તારમાં બાળકને જન્મ આપવાનો એક અજીબોગરીબ કિસ્સો બન્યો છે. એલિસબ્રિજ વિસ્તારમાં આવેલી ઓર્થોપેડિક હોસ્પિટલમાં એક યુવતી કમરના દુખાવાની ફરિયાદ લઈને અાવી હતી. તેની સાથે ત્રણ પુરુષો પણ હતા. યુવતીઅે હોસ્પિટલના બાથરૂમમાં જઈને જાતે જ પુત્રને જન્મ આપ્યો હતો. જન્મ આપ્યા બાદ બાળકને ત્યાં જ ત્યજી દીધું હતું. સફાઇકામ કરતી મહિલાએ બાથરૂમમાં લોહીના ડાઘ જોતાં તેણે આ અંગે પૂછતાં માસિકમાં હોવાનું બહાનું બતાવ્યું હતું. સફાઈ કર્મચારી ડોકટરને જાણ કરવા જતાં યુવતી તેની સાથે આવેલી અન્ય મહિલા અને ત્રણ પુરુષો સાથે નાસી ગઇ હતી. આ અંગે એલિસબ્રિજ પોલીસે ગુનો નોંધી તપાસ શરૂ કરી છે.